Werkloosheid op nuwe rekordvlak(Foto: pixabay) Suid-Afrika het ’n rekordwerkloosheidskoers van 34,9% in die derde kwartaal aangeteken. Dit is ’n halwe persentasiepunt hoër as in die tweede kwartaal (34,4%) en die hoogste sedert die aanvang van Statistieke Suid-Afrika se peiling in 2008. Die uitgebreide werkloosheidskoers het van 44,4% tot 44,6% in die derde kwartaal gestyg, wat beteken dat 12,5 miljoen mense in Suid-Afrika tans werkloos is en van wie slegs 7,6 miljoen tans aktief na werk soek. Dr. Michael Cardo, DA-LP en die party se woordvoerder oor indiensneming en arbeid, sê die uitgebreide koers dui op ŉ “verergerende pandemie van werkloosheid” en stuur af op ’n steierende werkloosheidskoers van 50%. Volgens Statistieke Suid-Afrika het die getal werkende mense in die derde kwartaal van vanjaar met 660 000 tot 14,3 miljoen afgeneem – die vierde afname in indiensneming sedert die algehele landwye afsondering verlede jaar ingestel is. Dít terwyl die getal ontmoedigde werksoekers in die derde kwartaal van 2021 met 545 000 (16,4%) gestyg het. Alle bedrywe het tussen die tweede en derde kwartaal van vanjaar werksverliese ervaar behalwe die finansiële bedryf waar indiensneming met 138 000 toegeneem het. Die handelsektor is die ergste getref. Dié bedryf is 309 000 poste kwyt, gevolg deur gemeenskap- en maatskaplike dienste (-210 000), konstruksie, asook private huishoudings (-65 000 elk). Cardo meen die jongste werkloosheidsyfers is ’n “nasionale ramp”. “In plaas daarvan om op sy hande te sit en toe te laat dat werkverliese muteer en vermeerder, moet pres. Cyril Ramaphosa dit as ŉ openbare gesondheidsnoodgeval hanteer. Sy regering moet maatreëls instel om die ekonomie te laat herleef, die arbeidsmark te liberaliseer en ŉ omgewing te bevorder wat bevorderlik vir werkskepping is.”